               EUROPSKA KOMISIJA
            Bruxelles, 7.8.2015.
            COM(2015) 398 final
            2015/0174(NLE)
            Prijedlog
            ODLUKE VIJEĆA
            kojom se Komisiji odobrava sklapanje Sporazuma o daljnjem radu Međunarodnog znanstveno-tehnološkog centra između Europske unije i Euratoma kao jedne stranke te Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država u ime Europske zajednice za atomsku energiju

               OBRAZLOŽENJE

               1.KONTEKST PRIJEDLOGA

               Razlozi i ciljevi prijedloga

               Opći je cilj politike suzbijanja širenja oružja sprečavanje, otkrivanje i reagiranje na aktivnosti povezane sa širenjem oružja za masovno uništenje. Postoje multilateralne konvencije i mehanizmi provjere, bilateralni i nacionalni zakonodavni okviri, zaštitne mjere, sankcije, kontrole izvoza, zajednički programi za smanjenje prijetnje i interventni planovi za rješavanje izazova u pogledu širenja oružja.

               U okviru te politike postoji i niz mjera koje se odnose na znanje i iskustvo te visokorizične materijale i tehnologije povezane s oružjem za masovno uništenje koji bi se mogli upotrijebiti na neodgovarajući i neovlašteni način što bi moglo prouzročiti veliku štetu.

               Nakon raspada Sovjetskog Saveza u tom je kontekstu 1994. osnovan Međunarodni znanstveno-tehnološki centar (ISTC). Financiran je u okviru međunarodnog multilateralnog sporazuma zajedno s drugim strankama (SAD, Kanada, Japan) u svrhu neširenja znanstvenog i tehničkog stručnog znanja povezanog s oružjem za masovno uništenje. S vremenom su Sporazumu pristupile i druge stranke, kao što su Armenija, Bjelarus, Gruzija, Kazahstan, Kirgistan, Republika Koreja, Norveška, Ruska Federacija i Tadžikistan.

               ISTC radi i u području znanstvenog istraživanja i na neširenju oružja te je u okviru njega financirano gotovo 3 000 projekata ukupne vrijednosti više od 550 milijuna eura. Doprinos EU-a iznosi oko 270 milijuna eura. Posljednjih su se godina koncept i djelovanje ISTC-a kao znanstvenog centra promijenili kako bi se uzele u obzir promjene okružja povezanog s neširenjem oružja, rezultati analiza prijetnji i nove potrebe stranaka. Centar se sve više usredotočuje na podupiranje projekata kojima je cilj smanjenje općenitih kemijskih, bioloških, radioloških i nuklearnih rizika, a koji nisu nužno usredotočeni na preusmjeravanje znanstvenika, već na promicanje biološke sigurnosti i zaštite, modernizaciju laboratorija i poticanje umrežavanja relevantnih znanstvenih zajednica.

               Nakon najave o povlačenju Ruske Federacije 2010. koje je počelo proizvoditi učinke 15. srpnja 2015. stranke su se dogovorile da treba sklopiti novi sporazum kako bi Centar učinkovito ispunjavao svoje zadaće u izmijenjenim okolnostima.

               Vijeće je 21. listopada 2013. ovlastilo Komisiju da u ime Europske unije i Euratoma (kao jedne stranke) započne s pregovorima o Sporazumu o daljnjem radu Međunarodnog znanstveno-tehnološkog centra (dalje u tekstu „Sporazum”) između Europske unije i Euratoma kao jedne stranke, Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država te je izdalo odgovarajuće pregovaračke smjernice (dok. 14137/13 R–UE).

               Ciljevi određeni pregovaračkim smjernicama u cijelosti su ostvareni i tijekom pregovora u obzir su uzete napomene država članica. Nacrt Sporazuma o daljnjem radu podnesen je Radnoj skupini Vijeća za suzbijanje širenja oružja (CONOP) 24. veljače 2014. i Skupini za pitanja atomske energije 5. veljače 2014.

               Potom je Europska komisija parafirala nacrt Sporazuma o daljnjem radu. U lipnju 2014. Sporazum su parafirale sve stranke osim Kazahstana, Norveške i Tadžikistana. Tada se očekivalo da će se parafiranje dovršiti u što kraćem roku.

               Komisija je stoga pripremila ovaj prijedlog Odluke Vijeća kako bi se odobrilo sklapanje Sporazuma u ime Euratoma.

               Kazahstanu je za parafiranje trebalo više vremena nego što se očekivalo. Prvotno je Kazahstan zatražio dodatno vrijeme kako bi dovršio interne postupke za odobravanje parafiranja Sporazuma. Poslije su uloženi prigovori povezani s prijevodom nacrta Sporazuma na ruskom jeziku. Tijekom internog postupka te nakon preustroja Vlade u kolovozu 2014. Kazahstan je uložio tehničko-pravni prigovor u vezi s upućivanjem na Bečku konvenciju u Sporazumu. U tom se razdoblju i Bjelarus povukao iz Sporazuma o ISTC-u pa se upućivanje na Bjelarus u novom Sporazumu o daljnjem radu moralo ukloniti. Kako bi se riješili svi ti zahtjevi, dogovoreno je da se treba pripremiti nova verzija Sporazuma. Ova nova verzija nema znatnih suštinskih izmjena u odnosu na prethodnu verziju i sasvim je u skladu s pregovaračkim smjernicama koje je donijelo Vijeće. Jezična su pitanja riješena, upućivanje na Bjelarus je obrisano, a upućivanje na Bečku konvenciju zamijenjeno je relevantnim tekstom same Konvencije, što je Kazahstanu bilo prihvatljivo. Nakon tih promjena novu verziju Sporazuma o daljnjem radu parafirale su sve stranke 22. lipnja 2015. u Astani.

               Trenutačni je prijedlog idući korak u postupku potpisivanja Sporazuma o daljnjem radu Međunarodnog znanstveno-tehnološkog centra (dalje u tekstu „Sporazum”). Predložena su dva paralelna postupka: jedan za sklapanje Sporazuma u skladu s Ugovorom o osnivanju Euratoma te paralelni postupak za potpisivanje Sporazuma u skladu s pravnom osnovom UEU-a/UFEU-a.

               Dosljednost s postojećim odredbama politike u određenom području

               Kako se spominje u tematskom strateškom dokumentu za razdoblje od 2014. do 2020. u okviru Instrumenta za doprinos stabilnosti i miru, zbog širenja znanja s dvojnom namjenom postoji potreba da se težište prebaci s preusmjeravanja znanstvenika na njihov angažman. Otada je pristup EU-a u skladu s tim prilagođen uzimajući u obzir i pojavu novih informacijskih i komunikacijskih sredstava kojima se osobama koje bi se mogle baviti širenjem oružja omogućava lakši pristup znanju i iskustvu osjetljive prirode.

               Godinama je „ljudski faktor” polako dobivao na važnosti unutar sveukupne sigurnosne politike pa naglasak nije bio samo na preusmjeravanju, nego i na potrebi da se znanje i stručnost s dvojnom namjenom kontroliraju na svjetskoj razini. Ti su aspekti dobili na važnosti u razdoblju nakon 11. rujna i na kraju doveli do donošenja rezolucije UNSCR 1540 (2004). O tom se razvoju događaja raspravljalo i u okviru programa za Globalno partnerstvo skupine G8. Radna skupina G8, kako je odlučeno na sastanku na vrhu, donijela je 2009. niz preporuka o koordiniranom pristupu u području globalnog širenja znanja o oružju za masovno uništenje i angažmanu znanstvenika. Dotična je skupina utvrdila da je širenje stručnog znanja o oružju za masovno uništenje ili svakog znanja osjetljive prirode u području kemijskog, biološkog, radiološkog ili nuklearnog oružja izrazito zabrinjavajuće. U preporukama se upućuje na stečeno iskustvo u ISTC-u u pogledu osmišljavanja odgovarajućih projekata izvan zemalja G8 kako bi se na taj način doprinijelo globalnim naporima povezanima s neširenjem. Deklaracijom iz Deauvillea skupine G8 produljio se program o globalnom partnerstvu nakon 2012. i u njemu je utvrđeno da je angažman znanstvenika ključno područje.

               Tijekom pregovora o novom Sporazumu o daljnjem radu ISTC-a uzete su u obzir razne preporuke. Sadržaj Sporazuma u skladu je s ciljevima rezolucije UNSCR 1540.

               Dosljednost u odnosu na druge politike Unije

               Novi Sporazum o daljnjem radu u skladu je s Europskom sigurnosnom strategijom iz 2003. i njezinom revizijom iz 2008., a i sa zaključcima Vijeća iz 2013. o osiguravanju kontinuirane provedbe učinkovite politike EU-a u pogledu novih izazova u vezi sa širenjem oružja za masovno uništenje i sustava njegove isporuke. U zaključcima se poziva na daljnje jačanje zaštite protiv prijenosa tehnologije te znanja i iskustva osjetljive prirode, uključujući predmete s dvojnom namjenom.

               Novi je Sporazum u skladu i s Obzorom 2020., posebno s programom rada „Sigurna društva” kojim se promiče primijenjeno istraživanje sigurnosti u različitim osjetljivim područjima. Sadržaj mu je usklađen i sa sadržajem odgovarajućih istraživačkih programa Euratoma.

               Financiranje ISTC-a dio je novog Instrumenta za doprinos stabilnosti i miru (IcSP), posebno njegovog članka 5.2. IcSP ima niz odredaba kojima se osigurava izbjegavanje preklapanja aktivnosti i dvostrukog financiranja. Komisija ima pravnu obvezu osigurati da su donesene mjere u skladu s mjerama pomoći Unije i nacionalnim mjerama pomoći kako bi se spriječilo preklapanje aktivnosti i dvostruko financiranje.

               2.PRAVNA OSNOVA, SUPSIDIJARNOST I PROPORCIONALNOST

               Pravna osnova

               O pravnoj osnovi trenutačnog prijedloga odlučeno je nakon razmjene mišljenja o prijedlogu pregovaračkih smjernica u relevantnim radnim skupinama Vijeća (CONOP, Skupina za pitanja atomske energije) i COREPER-u.

               Trenutačni se prijedlog temelji na članku 101. Ugovora o osnivanju Euratoma.

               Paralelni je postupak pokrenut na temelju članaka 29. i 37. UEU-a te članka 218. UFEU-a.

               Supsidijarnost (za neisključivu nadležnost)

               Države članice pozvale su Europsku uniju da bude stranka u Sporazumu zbog njezine sposobnosti mobiliziranja stručnog znanja diljem Unije, a i zato što ima i dugogodišnje iskustvo u tom području od 1992. Države članice složile su se da EU može osigurati bolju koordinaciju i umrežavanje dionika, posebno znanstvenika, nego što je to u mogućnosti bilo koja pojedina država članica. Neki rizici koji se rješavaju ne poznaju granice (npr. epidemije ili krijumčarenje opasnih materijala) te se njima mora upravljati na regionalnoj ili globalnoj razini.

               3.REZULTATI EX POST EVALUACIJA, SAVJETOVANJA S DIONICIMA TE PRIKUPLJANJE I PRIMJENA STRUČNIH ZNANJA

               Ex post evaluacija/provjera primjerenosti postojećeg zakonodavstva

               Odlučeno je da se nastavi s međunarodnim sporazumom jer se njime osigurava najveća moguća pravna sigurnost za Europsku uniju, uključujući financijske procedure koje se temelje na međunarodnim normama kojima bi se jamčila zaštita financijskih interesa fondova Europske unije.

               Osim toga, dobiveno je niz povlastica koje se mogu dogovoriti samo u okviru novog međunarodnog sporazuma, kao što su imuniteti i povlastice osoblja EU-a koje radi u Tajništvu u Kazahstanu. Isto tako, jamči se pristup nadležnim tijelima kako bi pratili provedbu aktivnosti koje financira EU, a i niz povlastica kojima se dopušta isporuka pomoći oslobođena poreza poput PDV-a, pristojbi i drugih.

               Savjetovanje s dionicima

               Znanstveno-savjetodavni odbor ISTC-a započeo je 2014. s nizom sastanaka s predstavnicima znanstvenih zajednica Europske unije, Japana, SAD-a i ostalih zemalja koje su trenutačno članice ISTC-a. U sektorima nuklearne, biološke i kemijske sigurnosti utvrđen je niz prioriteta za buduću potporu, ali i onih povezanih s klimatskim promjenama i boljim prilikama za umrežavanje znanstvenih zajednica.

               U veljači 2015. Europska je komisija organizirala sastanak na kojemu se vodila detaljnija rasprava sa skupinom stručnjaka iz svih partnerskih zemalja, uključujući EU. Detaljnije su određeni prioriteti te su primljene preporuke o mehanizmima financiranja i načinima rada, posebno kako bi se ojačao pristup umrežavanja.

               Prikupljanje i primjena stručnog znanja

               Stajalište EU-a oblikovano je na temelju preporuka internih znanstvenih stručnjaka Europske komisije, a i Europske službe za vanjsko djelovanje. Osim toga, savjete su dali brojni stručnjaci visokog ranga iz EU-a koji djeluju u tom području, posebno oni koji u ime EU-a sudjeluju u Znanstveno-savjetodavnom odboru ISTC-a.

               Nadalje, financiran je niz stručnih studija kako bi se procijenili rizici i prijetnje u tom području koje postoje u području Kavkaza i središnje Azije. O rezultatima se raspravilo u radnoj skupini za angažman znanstvenika kojom je predsjedala Komisija, čije su preporuke prihvaćene.

               4.DETALJNO OBJAŠNJENJE POSEBNIH ODREDABA PRIJEDLOGA

               Ciljevi ISTC-a sasvim su u skladu s pregovaračkim smjernicama koje je odredilo Vijeće.

               Osnovni ciljevi Centra utvrđeni su člankom 2. Sporazuma o daljnjem radu. Ti su ciljevi sljedeći:

               i.
                     promicati poboljšanje međunarodnih mehanizama za sprečavanje širenja oružja za masovno uništenje i sustava njegove isporuke, kao i tehnologija, materijala i stručnog znanja koji su ključni elementi izravno povezani s razvojem, proizvodnjom, uporabom ili unapređenjem oružja za masovno uništenje ili sustava njegove isporuke (uključujući tehnologiju, materijale i stručno znanje s dvojnom namjenom);

               ii.
                     pružiti priliku za osposobljavanje i alternativno zapošljavanje znanstvenicima i inženjerima sa znanjem i vještinama povezanima s oružjem za masovno uništenje i sustavima njegove isporuke, uključujući znanje i vještine s dvojnom namjenom, ako je moguće njihovo znanje i vještine upotrijebiti za mirnodopske aktivnosti;

               iii.
                     promicati kulturu sigurnosti u pogledu rukovanja i korištenja materijalima, opremom i tehnologijom koji se mogu upotrijebiti za oblikovanje, razvoj, proizvodnju ili uporabu oružja za masovno uništenje ili sustava njegove isporuke te

               iv.
                     svojim aktivnostima doprinositi razvoju međunarodnog znanstvenog partnerstva, jačanju sigurnosti na svjetskoj razini te poticanju ekonomskog rasta inovacijama, kao i osnovnom i primijenjenom istraživanju te razvoju i komercijalizaciji tehnologije, među ostalim, u području okoliša, energije i zdravlja te nuklearne, kemijske i biološke sigurnosti i zaštite te doprinositi promicanju dodatne integracije u međunarodnu znanstvenu zajednicu znanstvenika koji posjeduju tehnologije, materijale i stručno znanje koji se odnose na oružje za masovno uništenje.

               U skladu s pregovaračkim smjernicama Sporazumom se predviđa da će sve aktivnosti biti obuhvaćene neoporezivim režimom i ostalim poreznim povlasticama u zemljama primateljicama (članak 10.).

               Stranke koje daju financijska sredstva imat će potpuni pristup u svrhu praćenja financiranih projekata, njihove revizije, ocjenjivanja i pregleda, uključujući i pregled objekata koji uživaju korist od financiranja, kako je određeno člankom 8. Sporazuma.

               Člankom 12. određuju se povlastice i imuniteti osoblja ISTC-a, uključujući osoblje koje radi u ime Europske unije. Tekst članka 12. Sporazuma sasvim je u skladu s odredbama Bečke konvencije o diplomatskim odnosima od 18. travnja 1961.

               Izravnog upućivanja na Bečku konvenciju ne može biti zbog pravnih pitanja na koje je ukazao Kazahstan. Stoga je tijekom pregovora to upućivanje zamijenjeno citiranjem relevantnih odredaba Bečke konvencije.

               2015/0174 (NLE)

               Prijedlog

               ODLUKE VIJEĆA

               kojom se Komisiji odobrava sklapanje Sporazuma o daljnjem radu Međunarodnog znanstveno-tehnološkog centra između Europske unije i Euratoma kao jedne stranke te Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država u ime Europske zajednice za atomsku energiju

               VIJEĆE EUROPSKE UNIJE,

               uzimajući u obzir Ugovor o osnivanju Europske zajednice za atomsku energiju, a posebno njegov članak 4. i članak 101. stavak 2.,

               uzimajući u obzir prijedlog Europske komisije,

               budući da:

               (1)Vijeće je 21. listopada 2013. ovlastilo Komisiju da započne s pregovorima za sklapanje Sporazuma o daljnjem radu Međunarodnog znanstveno-tehnološkog centra između Europske unije i Euratoma kao jedne stranke te Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država
                  1
               .

               (2)Pregovori su uspješno završeni.

               (3)Potpisivanje Sporazuma, podložno sklapanju u kasnijoj etapi, podliježe posebnom postupku u pogledu pitanja obuhvaćenih Ugovorom o Europskoj uniji i Ugovorom o funkcioniranju Europske unije.

               (4)Komisiji bi trebalo odobriti sklapanje Sporazuma u ime Europske zajednice za atomsku energiju,

               DONIJELO JE OVU ODLUKU:

               Jedini članak

               Ovim se Komisiji odobrava sklapanje Sporazuma o daljnjem radu Međunarodnog znanstveno-tehnološkog centra između Europske unije i Euratoma kao jedne stranke te Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država (dalje u tekstu „Sporazum”) u ime Europske zajednice za atomsku energiju.

               Tekst Sporazuma koji se potpisuje priložen je ovoj Odluci.

               Sastavljeno u Bruxellesu

                     Za Vijeće

                     Predsjednik

                     (1)
                  Dok. 14137/13 R-UE prihvaćen 21.10.2013.

    ---documentbreak---

               EUROPSKA KOMISIJA
            Bruxelles, 7.8.2015.
            COM(2015) 398 final
            PRILOG
            ODLUCI VIJEĆA
            kojom se Komisiji odobrava sklapanje Sporazuma o daljnjem raduMeđunarodnog znanstveno-tehnološkog centra izmeđuEuropske unije i Euratoma kao jedne stranke te Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država

               PRILOG

               ODLUCI VIJEĆA

               kojom se Komisiji odobrava sklapanje Sporazuma o daljnjem radu
                  Međunarodnog znanstveno-tehnološkog centra između
                  Europske unije i Euratoma kao jedne stranke te Gruzije, Japana, Kraljevine Norveške, Kirgiske Republike, Republike Armenije, Republike Kazahstana, Republike Koreje, Republike Tadžikistana i Sjedinjenih Američkih Država

               SPORAZUM O DALJNJEM RADU

               MEĐUNARODNOG ZNANSTVENO-TEHNOLOŠKOG CENTRA

               STRANKE OVOG SPORAZUMA,

               ZABRINUTE zbog globalne prijetnje širenja nuklearnog, radiološkog, kemijskog i biološkog oružja (dalje u tekstu „oružje za masovno uništenje”) te uporabe nuklearnih, radioloških, kemijskih i bioloških materijala kao oružja;

               PONOVNO POTVRĐUJUĆI potrebu za sprečavanjem širenja tehnologija, materijala i stručnog znanja povezanih s oružjem za masovno uništenje i sustavima njegove isporuke;

               PODSJEĆAJUĆI na Rezoluciju Vijeća sigurnosti Ujedinjenih naroda 1540 kojom je odlučeno da sve države imaju obvezu uskratiti pružanje bilo kakve potpore nedržavnim čimbenicima koji pokušaju razviti, pribaviti, proizvesti, posjedovati, prevoziti, premjestiti ili upotrijebiti nuklearno, kemijsko ili biološko oružje i sustave njegove isporuke;

               PREPOZNAJUĆI da su zajednički, višestrani napori država učinkovit način sprečavanja tog širenja te prepoznajući važnu ulogu znanstvenog istraživanja i tehnološkog razvoja kao ključnih elemenata današnjih izazova u pogledu širenja;

               UZIMAJUĆI U OBZIR odredbe Sporazuma o osnivanju Međunarodnog znanstveno-tehnološkog centra (dalje u tekstu „ISTC” ili „Centar”) potpisanog u Moskvi 27. studenoga 1992. (dalje u tekstu „Sporazum iz 1992.”) i Protokola o privremenoj primjeni Sporazuma o osnivanju Međunarodnog znanstveno-tehnološkog centra potpisanog u Moskvi 27. prosinca 1993. (dalje u tekstu „Protokol o privremenoj primjeni”);

               PRIZNAJUĆI potrebu za time da ISTC smanji poticaje za sudjelovanje u aktivnostima koje bi mogle dovesti do širenja oružja za masovno uništenje ili s njime povezanih materijala podupirući istraživanja i razvojne aktivnosti znanstvenika i inženjera u mirnodopske svrhe u državama s tehnologijama, stručnim znanjem i s time povezanim materijalima koji se odnose na oružje za masovno uništenje te surađujući u njima, a i priznajući prethodni doprinos ISTC-a u sprečavanju širenja oružja za masovno uništenje i poticanju znanstvene suradnje među državama;

               SHVAĆAJUĆI da je za uspjeh ISTC-a potrebna snažna potpora vlada, Europske unije i Europske zajednice za atomsku energiju (dalje u tekstu „Euratom”), nevladinih organizacija, zaklada, akademskih i znanstvenih ustanova te drugih međuvladinih organizacija i onih iz privatnog sektora;

               ŽELEĆI da ISTC nastavi s radom u kontekstu nedavnih promjena u članstvu ISTC-a;

               ŽELEĆI da se ISTC dodatno prilagodi uvjetima koji su se promijenili od njegova osnutka kako bi se s pomoću aktivnosti ISTC-a pružili poticaj i potpora znanstvenicima i inženjerima koji u njima sudjeluju, obuhvaćajući one sa znanjem i vještinama povezanima s oružjem za masovno uništenje ili sustavima njegove isporuke (obuhvaćajući znanja i vještine s dvojnom namjenom), u pogledu razvijanja međunarodnog znanstvenog partnerstva, jačanja sigurnosti na svjetskoj razini i poticanja ekonomskog rasta inovacijama te

               ODLUČUJUĆI, kako bi se ciljevi ISTC-a učinkovitije ostvarili znanstvenom suradnjom, da ISTC nastavi s radom sklapajući ovaj Sporazum na temelju Sporazuma iz 1992. i njegovih revizija te da se ovim Sporazumom zamijeni Protokol o privremenoj primjeni,

               SPORAZUMJELE SU SE KAKO SLIJEDI:

               ČLANAK 1.

               A.ISTC, koji je osnovan Sporazumom iz 1992. kao međuvladina organizacija, nastavlja s radom pod uvjetima iz ovog Sporazuma. Svaka stranka omogućuje aktivnosti Centra na svojem državnom području. Kako bi postigao svoje ciljeve, Centar ima, u skladu sa zakonima i propisima stranaka, pravnu sposobnost za sklapanje ugovora, stjecanje nepokretne i pokretne imovine i raspolaganje njome te za pokretanje postupka i zastupanje svojih interesa u pravnom postupku.

               B.Za potrebe ovog Sporazuma primjenjuju se sljedeće definicije:

               i.„stranke” znači, nakon stupanja na snagu ovog Sporazuma, potpisnice ovog Sporazuma koje su dostavile obavijest u skladu s člankom 17. stavkom C. ovog Sporazuma te sve države koje su pristupile ovom Sporazumu u skladu s člankom 13. stavkom B. ovog Sporazuma;

               ii.„osoblje Centra” znači fizičke osobe koje su zaposlene u njemu ili rade u okviru ugovora s Centrom ili koje su mu dodijeljene ili su na privremenom radu kako su se Centar i jedna ili više stranaka dogovorili;

               iii.„članovi obitelji” znači supružnici, neoženjena uzdržavana djeca do 21. godine života, neoženjena uzdržavana djeca do 23. godine života koja su redovni studenti visokih učilišta i neoženjena djeca s tjelesnim ili mentalnim invaliditetom;

               iv.„aktivnosti” Centra znači projekti i ostali poslovi koji se obavljaju pod pokroviteljstvom Centra u skladu s člankom 2. ovog Sporazuma;

               v.„projekt” Centra znači zajednička aktivnost određenog trajanja koja se obavlja bilo gdje u svijetu i može obuhvaćati bespovratna sredstva i/ili opremu te podliježe odobrenju iz članka 6. ovog Sporazuma;

               vi.„konsenzus” Upravnog odbora znači dogovor svih stranaka u Upravnom odboru koje sudjeluju na sastanku na kojemu se odluka donosi i glasuju, uz uvjet da je postignut kvorum, osim ako je ovim Sporazumom drukčije određeno. U Statutu ISTC-a, kao što je predviđeno člankom 4. ovog Sporazuma, određuje se kvorum i dopustivi oblici sudjelovanja stranaka na sastancima;

               vii.„država domaćin” znači stranka koja je imenovana državom domaćinom u skladu s člankom 9. stavkom A. ovog Sporazuma;

               viii.„tehnologija, materijali i stručno znanje s dvojnom namjenom” znači tehnologija, materijali i stručno znanje koji imaju komercijalnu namjenu i namjenu u pogledu širenja, naprimjer povezanu s razvojem, proizvodnjom, uporabom ili unapređenjem oružja za masovno uništenje ili sustava njegove isporuke;

               ix.„znanje i vještine s dvojnom namjenom” znači znanje i vještine koji se odnose na uporabu tehnologije, materijala i stručnog znanja s dvojnom namjenom u pogledu razvoja, proizvodnje, uporabe ili unapređenja oružja za masovno uništenje ili sustava njegove isporuke te

               x.„povezani materijali” znači materijali, oprema i tehnologija obuhvaćeni relevantnim višestranim ugovorima i dogovorima ili navedeni na nacionalnim kontrolnim popisima koji se mogu upotrijebiti za oblikovanje, razvoj, proizvodnju ili uporabu oružja za masovno uništenje ili sustava njegove isporuke.

               ČLANAK 2.

               A.Centar razvija, odobrava, financira i prati aktivnosti u mirnodopske svrhe koje se provode u ustanovama i objektima na državnim područjima stranaka. Projekti se mogu provesti u državama koje nisu stranke ovog Sporazuma i koje imaju tehnologije, stručno znanje te s time povezane materijale koji se odnose na oružje za masovno uništenje ako su te države zatražile takve projekte pisanim priopćenjem Upravnom odboru te ako Upravni odbor jednoglasno odobri provedbu tih projekata. Ne dovodeći u pitanje navedeno, pojedincima koji su državljani država koje nisu stranke Sporazuma može se dopustiti sudjelovanje u aktivnostima koje provodi ISTC u državama koje su stranke Sporazuma.

               B.Ciljevi su Centra sljedeći:

               i.promicati poboljšanje međunarodnih mehanizama za sprečavanje širenja oružja za masovno uništenje i sustava njegove isporuke, kao i tehnologija, materijala i stručnog znanja koji su ključni elementi izravno povezani s razvojem, proizvodnjom, uporabom ili unapređenjem oružja za masovno uništenje ili sustava njegove isporuke (uključujući tehnologiju, materijale i stručno znanje s dvojnom namjenom);

               ii.pružiti priliku za osposobljavanje i alternativno zapošljavanje znanstvenicima i inženjerima sa znanjem i vještinama povezanima s oružjem za masovno uništenje i sustavima njegove isporuke, uključujući znanje i vještine s dvojnom namjenom, ako je moguće njihovo znanje i vještine upotrijebiti za mirnodopske aktivnosti;

               iii.promicati kulturu sigurnosti u pogledu rukovanja i korištenja materijalima, opremom i tehnologijom koji se mogu upotrijebiti za oblikovanje, razvoj, proizvodnju ili uporabu oružja za masovno uništenje ili sustava njegove isporuke te

               iv.svojim aktivnostima doprinositi razvoju međunarodnog znanstvenog partnerstva, jačanju sigurnosti na svjetskoj razini te poticanju ekonomskog rasta inovacijama, kao i osnovnom i primijenjenom istraživanju te razvoju i komercijalizaciji tehnologije, među ostalim, u području okoliša, energije i zdravlja te nuklearne, kemijske i biološke sigurnosti i zaštite te doprinositi promicanju dodatne integracije u međunarodnu znanstvenu zajednicu znanstvenika koji posjeduju tehnologije, materijale i stručno znanje koji se odnose na oružje za masovno uništenje.

               ČLANAK 3.

               Kako bi ostvario ciljeve, Centar je ovlašten:

               i.promicati i podržavati s pomoću financijskih sredstava ili na kakav drugi način aktivnosti u skladu s člankom 2. ovog Sporazuma;

               ii.pratiti i provoditi reviziju aktivnosti Centra u skladu s člankom 8. ovog Sporazuma;

               iii.uspostaviti odgovarajuće oblike suradnje s vladama, Europskom unijom i Euratomom, međuvladinim organizacijama, nevladinim organizacijama, organizacijama iz privatnog sektora, zakladama, akademskim i znanstvenim ustanovama te od njih i iz povezanih programa primati financijska sredstva ili donacije;

               iv.prema potrebi osnivati podružnice ili informacijske urede u zainteresiranim državama koje su stranke Sporazuma ili na državnom području države koja nije stranka ako Upravni odbor jednoglasno odobri osnivanje takve podružnice ili ureda na državnom području te države koja nije stranka te

               v.sudjelovati u ostalim aktivnostima koje ulaze u područje primjene ovog Sporazuma, o čemu Upravni odbor može konsenzusom donijeti odluku.

               ČLANAK 4.

               A.Centar ima Upravni odbor i Tajništvo u kojemu su izvršni direktor (koji je glavni izvršni direktor), zamjenik ili zamjenici izvršnog direktora i ostalo osoblje Centra, u skladu sa Statutom Centra.

               B.Upravni odbor nadležan je za:

               i.
                     određivanje politike Centra i njegova poslovnika;

               ii.
                     opće usmjeravanje Tajništva i upravljanje njime;

               iii.
                     odobravanje operativnog proračuna Centra;

               iv.
                     upravljanje financijskim i drugim poslovima Centra, uključujući odobravanje postupaka za pripremu proračuna Centra, sastavljanje financijskih izvještaja i njihovu reviziju;

               v.
                     utvrđivanje općih kriterija i prioriteta za odobravanje aktivnosti;

               vi.
                     odobravanje projekata u skladu s člankom 6. ovog Sporazuma;

               vii.
                     donošenje Statuta i, prema potrebi, drugih provedbenih mjera te

               viii.
                     obavljanje ostalih dužnosti koje su mu dodijeljene ovim Sporazumom ili koje su potrebne za provedbu ovog Sporazuma.

               C.Upravni odbor odluke donosi konsenzusom.

               D.Svaka stranka ima jedan glas u Upravnom odboru te imenuje najviše dva predstavnika.

               E.Stranke mogu osnovati Znanstveno-savjetodavni odbor, sastavljen od predstavnika koje će one imenovati, kako bi Upravnom odboru davao znanstvene i druge potrebne stručne savjete, kako bi savjetovao Upravni odbor o tome koja područja istraživanja u mirnodopske namjene treba poticati i kako bi davao druge savjete koje Upravni odbor može zatražiti.

               F.Upravni odbor za provedbu ovog Sporazuma donosi Statut. Statutom se utvrđuju:

               i.ustrojstvo Tajništva, uključujući zadaće i nadležnosti izvršnog direktora, zamjenika izvršnog direktora i ostaloga glavnog osoblja;

               ii.postupak odabira, razvoja, odobravanja, financiranja, provedbe i praćenja aktivnosti;

               iii.postupci pripreme proračuna Centra, sastavljanja financijskih izvještaja i njihove revizije;

               iv.odgovarajuće smjernice o pravima intelektualnog vlasništva koja proizlaze iz projekata Centra i o širenju rezultata projekta;

               v.postupci kojima se uređuje sudjelovanje vlada, Europske unije i Euratoma, međuvladinih organizacija i nevladinih organizacija u aktivnostima Centra;

               vi.kadrovska politika te

               ostale mjere koje su potrebne za provedbu ovog Sporazuma.

               ČLANAK 5.

               Upravni odbor može pozvati međuvladine i nevladine organizacije ili države koje nisu stranke Sporazuma da sudjeluju u vijećanjima Upravnog odbora kao promatrači, bez prava glasa.

               ČLANAK 6.

               Svakom prijedlogu projekta koji se podnese na odobrenje Upravnom odboru prilaže se pisana suglasnost države ili država u kojima se planira njegova provedba. Uz prethodnu suglasnost te države ili država za odobrenje projekata potreban je konsenzus Upravnog odbora.

               ČLANAK 7.

               A.Projekte koje odobri Upravni odbor mogu financirati ili podupirati Centar, stranke Sporazuma, nevladine organizacije, zaklade, akademske i znanstvene ustanove, međuvladine organizacije i organizacije iz privatnog sektora. Takvo financiranje odobrenih projekata i potpora tim projektima osiguravaju se pod uvjetima koje utvrđuju oni koji ih pružaju, uz uvjet da su utvrđeni uvjeti u skladu s ovim Sporazumom.

               B.Predstavnici stranaka u Upravnom odboru i osoblje Tajništva Centra nisu prihvatljivi korisnici financijskih sredstava za projekte i ne smiju imati izravnu korist ni od kakvih financijskih sredstava za projekte.

               ČLANAK 8.

               A.Centar ima pravo u državama u kojima se aktivnost provodi:

               i.na licu mjesta provjeriti aktivnosti Centra, materijale, zalihe, uporabu financijskih sredstava te povezane usluge i uporabu financijskih sredstava nakon što Centar pošalje obavijest ili, osim toga, na temelju odredbi sporazuma o projektu te

               ii.tijekom razdoblja u kojem Centar osigurava financiranje te u razdoblju nakon toga, kao što je određeno sporazumom o projektu, na svoj zahtjev pregledati svu evidenciju ili druge dokumente povezane s projektima Centra, njegovim aktivnostima i uporabom financijskih sredstava ili provesti reviziju, neovisno o tome gdje se ta evidencija ili dokumentacija nalazi.

               Pisana suglasnost koja se zahtijeva u članku 6. ovog Sporazuma uključuje dogovor države ili država u kojima će se projekt provesti i institucije primatelja da se Centru omogući potreban pristup za reviziju i praćenje projekta u skladu s ovim stavkom.

               B.Svaka stranka ima i prava iz stavka A. ovog članka, koja se koordiniraju preko Centra, u pogledu projekata koje u cijelosti ili djelomično financira ili projekata koji se provode na njezinu državnom području.

               C.Ako se utvrdi da se uvjeti projekta nisu poštovali, Centar odnosno vlada ili organizacija koja osigurava financiranje može obustaviti projekt nakon što Upravni odbor obavijesti o svojim razlozima te poduzeti odgovarajuće korake u skladu s uvjetima sporazuma o projektu.

               ČLANAK 9.

               A.Sjedište Centra je u Republici Kazahstanu i Republika Kazahstan djeluje kao država domaćin ako i sve dok: i. Republika Kazahstan ne podnese pisanu obavijest Upravnom odboru da više ne želi biti država domaćin; ii. druga stranka iz članka 13. stavka A. ovog Sporazuma ili stranka koja pristupa ovom Sporazumu u skladu s člankom 13. stavkom B. ovog Sporazuma, kako bi dopustila obavljanje aktivnosti ISTC-a na svojem državnom području, ne podnese pisanu obavijest Upravnom odboru u kojoj traži da je se imenuje nasljednicom države domaćina; iii. Upravni odbor konsenzusom ne odluči prihvatiti zahtjev te stranke Sporazuma da bude imenovana nasljednicom države domaćina te iv. stranka koja traži da se imenuje nasljednicom države domaćina ne podnese pisanu obavijest Upravnom odboru kojom potvrđuje da prihvaća svoje imenovanje nasljednicom države domaćina.

               B.Pružajući materijalnu potporu Centru, Vlada države domaćina o vlastitom trošku osigurava odgovarajući objekt za rad Centra, kao i njegovo održavanje, komunalne usluge i zaštitu. Vlada države domaćina i ISTC mogu sklopiti sporazum kojim se određuju uvjeti pod kojima država domaćin Centru osigurava materijalnu potporu i objekt.

               C.U državi domaćinu Centar ima status pravne osobe i u tom svojstvu ima pravo sklapati ugovore, stjecati nepokretnu i pokretnu imovinu te njome raspolagati i ima pravo pokrenuti postupak i zastupati svoje interese u pravnom postupku.

               ČLANAK 10.

               U državi domaćinu:

               i.

               (a)financijska sredstva koja ISTC primi i sve kamate obračunate na ta sredstva nisu oporezivi;

               (b)Centar ili bilo koja njegova podružnica nisu obveznici poreza na imovinu koja je oporeziva prema poreznim zakonima države domaćina;

               (c)roba, zalihe i ostala imovina dobivena ili upotrijebljena u vezi s aktivnostima Centra može se uvoziti u nju, izvoziti iz nje ili u njoj upotrijebiti bez plaćanja ikakvih naknada, pristojbi, carinskih pristojbi, poreza na uvoz, poreza na dodanu vrijednost (PDV) i sličnih poreza ili nameta. ISTC i/ili pravni subjekti (uključujući, ali ne ograničavajući se na znanstvene organizacije države domaćina) kojima je ISCT te predmete omogućio ili na koje je te predmete prenio ili im ih na drugi način osigurao mogu posjedovati ili upotrijebiti robu, zalihe te ostalu nepokretnu i pokretnu imovinu bez plaćanja ikakvih naknada, pristojbi, carinskih pristojbi, poreza na uvoz, PDV-a, poreza na imovinu i sličnih poreza ili nameta;

               (d)članovi osoblja Centra koji nisu državljani države domaćina oslobođeni su od plaćanja poreza na dohodak za fizičke osobe u državi domaćinu;

               (e)financijska sredstva povezana s projektima Centra koja su primili pravni subjekti, uključujući znanstvene organizacije države domaćina, ne podliježu oporezivanju u državi domaćinu;

               (f)financijska sredstva koja su primile fizičke osobe, posebice znanstvenici i stručnjaci, u okviru projekata Centra ne uračunavaju se u ukupni oporezivi dohodak tih osoba;

               ii.

               (a)Centar, stranke Sporazuma, vlade, međuvladine i nevladine organizacije imaju pravo bez ograničenja unositi u državu domaćina ili iznositi iz nje financijska sredstva koja su potrebna Centru za obavljanje aktivnosti, a koja nisu u valuti države domaćina. Svaki od tih subjekata ima pravo tako prenijeti samo iznose koji ne premašuju ukupan iznos koji je unio u državu domaćina te

               (b)za financiranje Centra i svojih aktivnosti Centar ima pravo prodati u svoje ime i u ime subjekata iz podstavka ii. točke (a) ovog članka stranu valutu na unutarnjem tržištu države domaćina;

               iii.
                     osoblje organizacija koje nisu iz države domaćina a sudjeluju u bilo kojoj aktivnosti Centra i članovi osoblja koji nisu državljani države domaćina ili nemaju u njoj stalno boravište oslobođeni su od plaćanja svih carinskih pristojbi i nameta za proizvode za osobnu uporabu ili kućanstvo uvezene u državu domaćina, izvezene iz nje ili namijenjene za osobnu uporabu tog osoblja ili članova njihovih obitelji u državi domaćinu.

               ČLANAK 11.

               A.U državi domaćinu ISTC te njegova sredstva i imovina izuzeti su od sudske nadležnosti i izvršenja osim ako se ISTC u pojedinom slučaju izričito odrekne izuzeća.

               B.Povlastice i izuzeća dodjeljuju se Centru samo u svrhe određene ovim Sporazumom.

               C.Odredbama ovog članka ne sprečava se naknada ili odšteta koja je dostupna u skladu s mjerodavnim međunarodnim sporazumima ili nacionalnim pravom bilo koje države.

               D.Ni jednom se odredbom stavka A. ovog članka ne sprečava pravni postupak ili zahtjev protiv državljana države domaćina ili osoba sa stalnim boravištem u državi domaćinu.

               ČLANAK 12.

               A.Osoblju Centra i članovima njihovih obitelji koji se nalaze u državi domaćinu vlada države domaćina priznaje sljedeće povlastice i imunitete:

               i.imunitet od uhićenja, pritvora i pravnog postupka, uključujući kaznenu, građansku i upravnu jurisdikciju, u pogledu izrečenih ili napisanih riječi i svih djela koja počine u službenom svojstvu;

               ii.oslobođenje od svih poreza na dohodak, doprinosa za socijalno osiguranje ili ostalih poreza, davanja i nameta, osim onih koji su obično uključeni u cijenu robe ili plaćanje za pružene usluge;

               iii.imunitet u pogledu odredaba o socijalnom osiguranju;

               iv.imunitet u pogledu ograničenja useljavanja i prijavljivanja stranaca te

               v.pravo na uvoz svojeg namještaja i osobne imovine prilikom prvog dolaska na dužnost uz oslobođenje od svih naknada, pristojbi, carinskih pristojbi, poreza na uvoz i sličnih poreza ili nameta države domaćina te na izvoz svojeg namještaja i osobne imovine prilikom prestanka radnog odnosa uz oslobođenje od svih naknada, pristojbi, carinskih pristojbi, poreza na izvoz i ostalih sličnih nameta.

               Odredbe podstavka i. ovog članka ne primjenjuju se ni u pogledu građanskih tužbi:  (a) koje su proizašle iz ugovora koje je osoblje Centra sklopilo, ali ne izričito ili implicitno kao zaposlenik Centra ili (b) treće strane za odštetu povezanu s prometnom nesrećom u državi domaćinu.

               B.Vlada države domaćina predstavnicima stranaka Sporazuma u Upravnom odboru, izvršnom direktoru i zamjenicima izvršnog direktora uz povlastice i imunitete navedene u stavku A. ovog članka odobrava sve dodatne povlastice, imunitete, izuzeća i olakšice koje država domaćin obično odobrava predstavnicima članica i izvršnim voditeljima međunarodnih organizacija na svojem državnom području.

               C.Ni jednom odredbom ovog Sporazuma ne zahtijeva se od vlade države domaćina da svojim državljanima ili osobama sa stalnim boravištem osigura povlastice i imunitete iz stavaka A. i B. ovog članka.

               D.Ni jedna odredba ovog Sporazuma ne tumači se kao odstupanje od povlastica, imuniteta i ostalih pogodnosti koje su u okviru drugih sporazuma dane osobama iz stavaka A. i B. ovog članka.

               ČLANAK 13.

               A.Republika Armenija, Gruzija, Republika Kazahstan, Kirgiska Republika i Republika Tadžikistan dužne su ispunjavati obveze koje država domaćin preuzima u skladu s člankom 9. stavkom C. te člancima 10., 11. i 12. ovog Sporazuma.

               B.Svaka država koja želi pristupiti ovom Sporazumu nakon njegova stupanja na snagu o tome obavješćuje Upravni odbor preko izvršnog direktora. Upravni odbor toj državi preko izvršnog direktora dostavlja ovjeren preslik ovog Sporazuma. Po odobrenju Upravnog odbora toj se državi dopušta pristupanje ovom Sporazumu. Ovaj Sporazum za tu državu stupa na snagu tridesetog (30) dana od datuma na koji ta država položi ispravu o pristupanju kod depozitara. Svaka država s tehnologijom, stručnim znanjem ili materijalima povezanima s oružjem za masovno uništenje koja pristupa ovom Sporazumu u svrhu dopuštanja ISTC-u da na njezinu državnom području provodi svoje aktivnosti, što je navedeno u njezinoj ispravi o pristupanju, pristupanjem ovom Sporazumu dužna je ispunjavati obveze koje preuzima država domaćin u skladu s člankom 9. stavkom C. te člancima 10., 11. i 12. ovog Sporazuma.

               ČLANAK 14.

               A.Ovaj Sporazum podliježe preispitivanju stranaka dvije godine nakon stupanja na snagu. Pri tom preispitivanju uzimaju se u obzir financijske obveze i plaćanja stranaka Sporazuma.

               B.Ovaj se Sporazum može izmijeniti dogovorom stranaka u pisanom obliku, izuzevši sve stranke koje su se povukle ili dostavile obavijest o svojoj namjeri da se povuku iz Sporazuma u skladu sa stavkom C. ovog članka. Ako stranka koja je dostavila obavijest o povlačenju opozove povlačenje prije nego što ono počne proizvoditi učinke, za tu stranku vrijede sve izmjene ovog Sporazuma koje su počele proizvoditi učinke nakon datuma na koji je stranka dostavila obavijest o povlačenju.

               C.Svaka stranka može se povući iz ovog Sporazuma najmanje šest mjeseci nakon dostavljanja pisane obavijesti depozitaru.

               ČLANAK 15.

               A.Stranke se savjetuju o svakom pitanju ili sporu u vezi s primjenom ili tumačenjem ovog Sporazuma.

               B.Ako se pitanje ne riješi savjetovanjem, sve zainteresirane stranke mogu se zajednički dogovoriti da upotrijebe drukčiji način rješavanja sporova, naprimjer mirenje, posredovanje ili arbitražu.

               ČLANAK 16.

               Ni jedna odredba ovog Sporazuma ne utječe na daljnji rad ISTC-a kao međuvladine organizacije koja je osnovana Sporazumom iz 1992., uključujući poslove postojećih podružnica, niti utječe na valjanost nijednog postojećeg ugovora, bespovratnih sredstava ili ostalih pravnih instrumenata ili dogovora ISTC-a, osim ako su posebice izmijenjeni ovim Sporazumom.

               ČLANAK 17.

               A.Ovaj je Sporazum na raspolaganju za potpisivanje Europskoj uniji i Euratomu kao jednoj stranci, Gruziji, Japanu, Kraljevini Norveškoj, Kirgiskoj Republici, Republici Armeniji, Republici Kazahstanu, Republici Koreji, Republici Tadžikistanu i Sjedinjenim Američkim Državama.

               B.Ovaj Sporazum podliježe ratifikaciji, prihvaćanju ili odobrenju. Instrumenti ratificiranja, prihvaćanja ili odobrenja pohranjuju se kod depozitara.

               C.Ovaj Sporazum stupa na snagu na datum na koji depozitar primi posljednji instrument ratificiranja, prihvaćanja ili odobrenja od država navedenih u stavku A. ovog članka te Europske unije i Euratoma kao jedne stranke.

               D.Po stupanju na snagu ovim Sporazumom zamjenjuje se Protokol o privremenoj primjeni. Tada stranke prestaju privremeno primjenjivati Sporazum iz 1992.

               ČLANAK 18.

               Tajništvo je Centra depozitar ovog Sporazuma. Sve obavijesti depozitaru naslovljene su na izvršnog direktora Centra. Depozitar obavlja dužnosti u skladu s člankom 77. Bečke konvencije o pravu međunarodnih ugovora od 23. svibnja 1969.

               U POTVRDU TOGA, niže potpisani, propisno za to ovlašteni, potpisali su ovaj Sporazum.

               Sastavljeno u [MJESTO] [DATUM] na armenskom, engleskom, francuskom, gruzijskom, japanskom, kazaškom, kirgiskom, korejskom, norveškom, njemačkom, ruskom i tadžičkom jeziku, pri čemu su tekstovi na svim jezicima jednako vjerodostojni. U slučaju nepodudarnosti dviju ili više jezičnih verzija jaču pravnu snagu ima tekst na engleskom jeziku.


               EUROPSKA KOMISIJA
            Bruxelles, 3.8.2017.
            COM(2017) 413 final
            2017/0185(NLE)
            Prijedlog
            ODLUKE VIJEĆA
            o sklapanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Hrvatske Europskoj uniji

               OBRAZLOŽENJE

               Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, dalje u tekstu „Sporazum”, potpisan je 9. veljače 1995. u Bruxellesu i stupio je na snagu 1. srpnja 1999.

               U skladu sa svojim Aktom o pristupanju Hrvatska se obvezuje pristupiti međunarodnim sporazumima koje su potpisale ili sklopile Europska unija i njezine države članice putem protokola uz te sporazume.

               Odlukom Vijeća od 14. rujna 2012. Komisija je ovlaštena za otvaranje pregovora s predmetnim trećim zemljama kako bi se sklopili odgovarajući protokoli. Pregovori s Kirgiskom Republikom uspješno su završeni razmjenom verbalnih nota.

               Predloženim Protokolom Republika Hrvatska uključuje se kao ugovorna stranka Sporazuma, a Unija se obvezuje osigurati vjerodostojnu inačicu Sporazuma na hrvatskom jeziku.

               Komisija od Vijeća traži sklapanje Protokola u ime Europske unije i njezinih država članica.

               Europski parlament pozvat će se na davanje suglasnosti ovome Protokolu.

               2017/0185 (NLE)

               Prijedlog

               ODLUKE VIJEĆA

               o sklapanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Hrvatske Europskoj uniji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegove članke 207. i 209. u vezi s člankom 218. stavkom 6. točkom (a),

               uzimajući u obzir Akt o pristupanju Republike Hrvatske, a posebno njegov članak 6. stavak 2.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)U skladu s Odlukom Vijeća br. .../.../EU
                  1
               , Protokol uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Hrvatske Europskoj Uniji („Protokol”) potpisan je ...[unijeti datum], podložno njegovu kasnijem sklapanju.

               (2)Sklapanje Protokola podliježe zasebnom postupku u pogledu pitanja koja su u nadležnosti Europske zajednice za atomsku energiju.

               (3)Protokol bi trebalo odobriti u ime Unije i njezinih država članica,

               DONIJELO JE OVU ODLUKU:

               Članak 1.

               Ovime se u ime Europske unije i njezinih država članica odobrava Protokol uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane,  kako bi se uzelo u obzir pristupanje Republike Hrvatske Europskoj uniji.

               Tekst Protokola priložen je ovoj Odluci.

               Članak 2.

               Predsjednik Vijeća imenuje osobu ovlaštenu da u ime Unije i njezinih država članica dostavi obavijest predviđenu člankom 4. stavkom 1. Protokola.

               Članak 3.

               Ova Odluka stupa na snagu na dan donošenja.

               Sastavljeno u Bruxellesu

                  Za Vijeće

                  Predsjednik

                     (1)
                  Odluka Vijeća .../.../EU od ... o potpisivanju, u ime Europske unije i njezinih država članica, i privremenoj primjeni Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Hrvatske Europskoj uniji (SL L ...)

    ---documentbreak---

               EUROPSKA KOMISIJA
            Bruxelles, 3.8.2017.
            COM(2017) 413 final
            PRILOG

            Prijedlogu Odluke Vijeća
            o sklapanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Hrvatske Europskoj uniji

               PRILOG

               Prijedlogu Odluke Vijeća

               o sklapanju, u ime Europske unije i njezinih država članica, Protokola uz Sporazum o partnerstvu i suradnji kojim se uspostavlja partnerstvo između Europskih zajednica i njihovih država članica, s jedne strane, i Kirgiske Republike, s druge strane, kako bi se uzelo u obzir pristupanje Republike Hrvatske Europskoj uniji

               PROTOKOL
                  UZ SPORAZUM O PARTNERSTVU I SURADNJI
                  KOJIM SE USPOSTAVLJA PARTNERSTVO IZMEĐU EUROPSKIH ZAJEDNICA
                  I NJIHOVIH DRŽAVA ČLANICA, S JEDNE STRANE,
                  I KIRGISKE REPUBLIKE, S DRUGE STRANE,
                  KAKO BI SE UZELO U OBZIR PRISTUPANJE
                  REPUBLIKE HRVATSKE EUROPSKOJ UNIJI

               KRALJEVINA BELGIJA,

               REPUBLIKA BUGARSKA,

               ČEŠKA REPUBLIKA,

               KRALJEVINA DANSKA,

               SAVEZNA REPUBLIKA NJEMAČKA,

               REPUBLIKA ESTONIJA,

               IRSKA,

               HELENSKA REPUBLIKA,

               KRALJEVINA ŠPANJOLSKA,

               FRANCUSKA REPUBLIKA,

               REPUBLIKA HRVATSKA,

               TALIJANSKA REPUBLIKA,

               REPUBLIKA CIPAR,

               REPUBLIKA LATVIJA,

               REPUBLIKA LITVA,

               VELIKO VOJVODSTVO LUKSEMBURG,

               MAĐARSKA,

               REPUBLIKA MALTA,

               KRALJEVINA NIZOZEMSKA,

               REPUBLIKA AUSTRIJA,

               REPUBLIKA POLJSKA,

               PORTUGALSKA REPUBLIKA,

               RUMUNJSKA,

               REPUBLIKA SLOVENIJA,

               SLOVAČKA REPUBLIKA,

               REPUBLIKA FINSKA,

               KRALJEVINA ŠVEDSKA,

               UJEDINJENA KRALJEVINA VELIKE BRITANIJE I SJEVERNE IRSKE,

               ugovorne stranke Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju, dalje u tekstu „države članice”,

               EUROPSKA UNIJA, dalje u tekstu „Unija”, i

               EUROPSKA ZAJEDNICA ZA ATOMSKU ENERGIJU,

                  s jedne strane,

               I

               KIRGISKA REPUBLIKA

                  s druge strane,

               dalje u tekstu pod zajedničkim nazivom „ugovorne stranke”,

               BUDUĆI DA je Sporazum o partnerstvu i suradnji između Europskih zajednica i njihovih država članica te Kirgiske Republike, dalje u tekstu „Sporazum”, potpisan u Bruxellesu 9. veljače 1995.;

               BUDUĆI da je Ugovor o pristupanju Republike Hrvatske Europskoj uniji potpisan u Bruxellesu 9. prosinca 2011.;

               BUDUĆI da pristupanje Republike Hrvatske Sporazumu treba dogovoriti sklapanjem protokola uz Sporazum, u skladu s člankom 6. stavkom 2. Akta o uvjetima pristupanja Republike Hrvatske i prilagodbama Ugovora o Europskoj uniji, Ugovora o funkcioniranju Europske unije i Ugovora o osnivanju Europske zajednice za atomsku energiju;

               UZIMAJUĆI U OBZIR pristupanje Republike Hrvatske Europskoj uniji 1. srpnja 2013.,

               SPORAZUMJELI SU SE kako slijedi:

               ČLANAK 1.

               Republika Hrvatska pristupa kao ugovorna stranka Sporazumu o partnerstvu i suradnji između Europskih zajednica i njihovih država članica i Kirgiske Republike. Republika Hrvatska prihvaća i prima na znanje, na isti način kao i ostale države članice Unije, tekstove Sporazuma te zajedničkih izjava, izjava i razmjene pisama priloženih Završnom aktu koji je potpisan istog datuma.

               ČLANAK 2.

               Pravovremeno nakon potpisivanja ovog Protokola Unija dostavlja verziju Sporazuma na hrvatskom jeziku svojim državama članicama i Kirgiskoj Republici. Podložno stupanju na snagu ovog Protokola jezična inačica iz prve rečenice ovog članka postaje vjerodostojna pod istim uvjetima kao i jezične inačice Sporazuma na bugarskom, češkom, danskom, engleskom, estonskom, finskom, francuskom, grčkom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom, kirgiskom i ruskom jeziku.

               ČLANAK 3.

               Ovaj Protokol sastavni je dio Sporazuma.

               ČLANAK 4.

               1.
                     Ugovorne stranke odobravaju ovaj Protokol u skladu s vlastitim postupcima. Ugovorne stranke međusobno se obavješćuju o završetku postupaka potrebnih u tu svrhu. Isprava o odobrenju polaže se kod Glavnog tajništva Vijeća Europske unije.

               2.
                     Ovaj Protokol stupa na snagu prvog dana mjeseca koji slijedi nakon dana polaganja zadnje isprave o odobrenju.

               3.
                     Do stupanja na snagu ovaj se Protokol privremeno primjenjuje s učinkom od 1. srpnja 2013.

               ČLANAK 5.

               Ovaj Protokol sastavljen je u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom, talijanskom, kirgiskom i ruskom jeziku, pri čemu je svaki od tih tekstova jednako vjerodostojan.

               U POTVRDU TOGA u nastavku potpisani opunomoćenici, propisno ovlašteni u tu svrhu,

               potpisali su ovaj Protokol.

               Sastavljeno u … … … …

               ZA EUROPSKU UNIJU, EUROPSKU ZAJEDNICU ZA ATOMSKU ENERGIJU I NJIHOVE DRŽAVE ČLANICE

               ZA KIRGISKU REPUBLIKU


               EUROPSKA KOMISIJA
            Bruxelles, 14.12.2015.
            COM(2015) 641 final
            2015/0292(NLE)
            Prijedlog
            ODLUKE VIJEĆA
            o sklapanju, u ime Europske unije i njezinih država članica, Protokola uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji

               OBRAZLOŽENJE

               Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, potpisan je u Bruxellesu 1. travnja 2002. i stupio je na snagu 1. travnja 2006.

               Prema Aktu o pristupanju Republike Hrvatske, Republika Hrvatska pristupa međunarodnim sporazumima koje su potpisale ili sklopile Europska unija i njezine države članice putem protokola uz te sporazume.

               Priloženi prijedlog pravni je instrument za sklapanje Protokola uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji.

               Vijeće je 14. rujna 2012.
                  1
                ovlastilo Komisiju za otvaranje pregovora s dotičnim trećim zemljama kako bi se sklopili odgovarajući protokoli. Pregovori s Libanonskom Republikom uspješno su završeni.

               Rezultati pregovora smatraju se zadovoljavajućima. Komisija traži od Vijeća da donese priložene odluke o sklapanju Protokola.

               Od Vijeća se traži da sklopi Protokol nakon što dobije suglasnost Europskog parlamenta.

               2015/0292 (NLE)

               Prijedlog

               ODLUKE VIJEĆA

               o sklapanju, u ime Europske unije i njezinih država članica, Protokola uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 6. točkom (a),

               uzimajući u obzir Akt o pristupanju Republike Hrvatske, a posebno njegov članak 6. stavak 2.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, potpisan je u Bruxellesu 1. travnja 2002. i stupio je na snagu 1. travnja 2006.

               (2)Republika Hrvatska postala je država članica Europske unije 1. srpnja 2013.

               (3)U skladu s uvjetima iz članka 6. stavka 2. Akta o pristupanju Republike Hrvatske, pristupanje Republike Hrvatske Euro-mediteranskom sporazumu o pridruživanju između Europske zajednice i njezinih država članica, s jedne strane, i Libanonske Republike, s druge strane, prihvatit će se putem protokola uz Sporazum sklopljen između Vijeća, u ime Unije i jednoglasno u ime država članica, i Libanonske Republike.

               (4)Dana 14. rujna 2012. Vijeće je ovlastilo Komisiju da otvori pregovore s dotičnim trećim zemljama. Pregovori s Libanonskom Republikom uspješno su završeni. Protokol o pristupanju Euro-mediteranskom sporazumu o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji, potpisan je u ime Europske unije i njezinih država članica u […] dana […].

               (5)Protokol bi trebalo odobriti,

               DONIJELO JE OVU ODLUKU:

               Članak 1.

               Odobrava se, u ime Europske unije i njezinih država članica, Protokol uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji
                  2
               .

               Tekst Protokola priložen je ovoj Odluci.

               Članak 2.

               Predsjednik Vijeća imenuje osobu ovlaštenu da u ime Europske unije i njezinih država članica dostavi obavijest predviđenu člankom 7. Protokola, čime se iskazuje suglasnost Europske unije i njezinih država članica da ih se obvezuje tim Protokolom.

               Članak 3.

               Ova Odluka stupa na snagu ….

               Sastavljeno u Bruxellesu

                        Za Vijeće

                        Predsjednik

                     (1)
                  Odluka Vijeća o odobrenju otvaranja pregovora za prilagodbu sporazuma potpisanih ili sklopljenih između Europske unije, ili Europske unije i njezinih država članica, s jednom ili više trećih zemalja ili međunarodnih organizacija zbog pristupanja Republike Hrvatske Europskoj uniji (dok. Vijeća 13351/12 LIMITED).

                     (2)
                  Tekst je objavljen u [upućivanje na SL] zajedno s odlukom o potpisivanju.

    ---documentbreak---

               EUROPSKA KOMISIJA
            Bruxelles, 14.12.2015.
            COM(2015) 641 final
            PRILOG
            PROTOKOLuz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji
            uz
            PrijedlogODLUKE VIJEĆA
            o sklapanju, u ime Europske unije i njezinih država članica, Protokola uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji

               PRILOG
               PROTOKOL
               uz Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, kako bi se uzelo u obzir pristupanje Republike Hrvatske Europskoj uniji

                  KRALJEVINA BELGIJA,

               REPUBLIKA BUGARSKA,

               ČEŠKA REPUBLIKA,

               KRALJEVINA DANSKA,

               SAVEZNA REPUBLIKA NJEMAČKA,

               REPUBLIKA ESTONIJA,

               IRSKA,

               HELENSKA REPUBLIKA,

               KRALJEVINA ŠPANJOLSKA,

               FRANCUSKA REPUBLIKA,

               REPUBLIKA HRVATSKA,

               TALIJANSKA REPUBLIKA,

               REPUBLIKA CIPAR,

               REPUBLIKA LATVIJA,

               REPUBLIKA LITVA,

               VELIKO VOJVODSTVO LUKSEMBURG,

               MAĐARSKA,

               REPUBLIKA MALTA,

               KRALJEVINA NIZOZEMSKA,

               REPUBLIKA AUSTRIJA,

               REPUBLIKA POLJSKA,

               PORTUGALSKA REPUBLIKA,

               RUMUNJSKA,

               REPUBLIKA SLOVENIJA,

               SLOVAČKA REPUBLIKA,

               REPUBLIKA FINSKA,

               KRALJEVINA ŠVEDSKA,

               UJEDINJENA KRALJEVINA VELIKE BRITANIJE I SJEVERNE IRSKE,

               ugovorne stranke Ugovora o Europskoj uniji i Ugovora o funkcioniranju Europske unije, dalje u tekstu „države članice”, koje zastupa Vijeće Europske unije

               i

               EUROPSKA UNIJA, dalje u tekstu „Europska unija“,

               s jedne strane,

               i

               LIBANONSKA REPUBLIKA, dalje u tekstu „Libanon”,

               s druge strane,

               dalje u tekstu zajednički nazvane „ugovorne stranke” za potrebe ovog Protokola

               budući da:

               (1)Euro-mediteranski sporazum o pridruživanju između Europske zajednice i njezinih država članica, s jedne strane, i Libanonske Republike, s druge strane, dalje u tekstu „Euro-mediteranski sporazum”, potpisan je u Bruxellesu 1. travnja 2002. i stupio je na snagu 1. travnja 2006.

               (2)Ugovor o pristupanju Republike Hrvatske Europskoj uniji, dalje u tekstu „Ugovor o pristupanju”, potpisan je u Bruxellesu 9. prosinca 2011. i stupio je na snagu 1. srpnja 2013.

               (3)U skladu s člankom 6. stavkom 2. Akta o pristupanju Republike Hrvatske, o njezinu pristupanju Sporazumu potrebno je odlučiti sklapanjem protokola uz Sporazum.

               (4)Održana su savjetovanja u skladu s člankom 22. stavkom 2. Euro-mediteranskog sporazuma kako bi se osiguralo da su u obzir uzeti zajednički interesi Unije i Libanona.

               SPORAZUMJELI SU SE KAKO SLIJEDI:

               Članak 1.

               Republika Hrvatska postaje ugovorna stranka Euro-mediteranskog sporazuma o pridruživanju između Europske zajednice i njezinih država članica, s jedne strane, i Libanonske Republike, s druge strane, te će donijeti i primiti na znanje, na isti način kao i ostale države članice Unije, tekstove Sporazuma, kao i zajedničke izjave i izjave.

               POGLAVLJE I.

               Izmjene teksta Euro-mediteranskog sporazuma, posebno njegovih priloga i protokola

               Članak 2.

               Pravila o podrijetlu

               Protokol 4 mijenja se kako slijedi:

               1.U članku 18. stavku 4. dodaje se sljedeća rečenica: „Izdano naknadno”.

               2.Prilog V. zamjenjuje se sljedećim:

               1. Prilog V.

               TEKST IZJAVE NA RAČUNU

               Izjava na računu, čiji se tekst nalazi u nastavku, mora se sastaviti u skladu s bilješkama. Međutim, bilješke nije potrebno navesti.

               Bugarska verzija

               Износителят на продуктите, обхванати от този документ (митническо разрешение № … (
                  1
               ) декларира, че освен където е отбелязано друго, тези продукти са с … преференциален произход (
                  2
               ).

               Španjolska verzija

               El exportador de los productos incluidos en el presente documento [autorización aduanera no …(1)] declara que, salvo indicación en sentido contrario, estos productos gozan de un origen preferencial…(2).

               Češka verzija

               Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených mají tyto výrobky preferenční původ v … (2).

               Danska verzija

               Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).

               Njemačka verzija

               Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anders angegeben, präferenzbegünstigte … (2) Ursprungswaren sind.

               Estonska verzija

               Käesoleva dokumendiga hõlmatud toodete eksportija (tolliameti kinnitus nr … (1)) deklareerib, et need tooted on … (2) sooduspäritoluga, välja arvatud juhul, kui on selgelt näidatud teisiti.

               Grčka verzija

               Ο εξαγωγέας των προϊόντων που καλύπτονται από το παρόν έγγραφο [άδεια τελωνείου υπ’ αριθ. … (1)] δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).

               Engleska verzija

               The exporter of the products covered by this document (customs authorisation No … (1)) declares that, except where otherwise clearly indicated, these products are of … (2) preferential origin.

               Francuska verzija

               L’exportateur des produits couverts par le présent document [autorisation douanière no … (1)] déclare que, sauf indication claire du contraire, ces produits ont l’origine préférentielle … (2).

               Hrvatska verzija

               Izvoznik proizvoda obuhvaćenih ovom ispravom (carinsko ovlaštenje br. .(1)..) izjavljuje da su, osim ako je drukčije  izričito navedeno, ovi proizvodi .... (2) preferencijalnog podrijetla.

               Talijanska verzija

               L’esportatore delle merci contemplate nel presente documento [autorizzazione doganale n. … (1)] dichiarache, salvo indicazione contraria, le merci sono di origine preferenziale … (2).

               Latvijska verzija

               Eksportētājs produktiem, kuri ietverti šajā dokumentā (muitas pilnvara Nr. … (1)), deklarē, ka, izņemot tur, kur ir citādi skaidri noteikts, šiem produktiem ir priekšrocību izcelsme no … (2).

               Litavska verzija

               Šiame dokumente išvardintų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.

               Mađarska verzija

               A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő egyértelmű jelzés hianyában az áruk preferenciális … (2) származásúak.

               Malteška verzija

               L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).

               Nizozemska verzija

               De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële …oorsprong zijn (2).

               Poljska verzija

               Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.

               Portugalska verzija

               O exportador dos produtos cobertos pelo presente documento [autorização aduaneira n.o … (1)], declara que, salvo expressamente indicado em contrário, estes produtos são de origem preferencial … (2).

               Rumunjska verzija

               Exportatorul produselor ce fac obiectul acestui document [autorizația vamală nr. … (1)] declară că, exceptând cazul în care în mod expres este indicat altfel, aceste produse sunt de origine preferențială … (2).

               Slovenska verzija

               Izvoznik blaga, zajetega s tem dokumentom (pooblastilo carinskih organov št. … (1)) izjavlja, da, razen če ni drugače jasno navedeno, ima to blago preferencialno … (2) poreklo.

               Slovačka verzija

               Vývozca výrobkov uvedených v tomto dokumente [číslo povolenia … (1)] vyhlasuje, že okrem zreteľne označených, majú tieto výrobky preferenčný pôvod v … (2).

               Finska verzija

               Tässä asiakirjassa mainittujen tuotteiden viejä (tullin lupa nro … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … (2) alkuperätuotteita.

               Švedska verzija

               Exportören av de varor som omfattas av detta dokument (tullmyndighetens tillstånd nr … (1)) försäkrar att dessa varor, om inte annat tydligt markerats, har förmånsberättigande … ursprung (2).

               Arapska verzija

               .................................................................................................................................................. (
                  3
               ) (Mjesto i datum)

               .................................................................................................................................................. (
                  4
               )

               (Potpis izvoznika; osim toga, i čitko napisano ime osobe koja potpisuje)

               POGLAVLJE II.

               Prijelazne odredbe

               Članak 3.

               Roba u provozu

               Odredbe Sporazuma mogu se primjenjivati na robu izvezenu iz Libanona u Hrvatsku ili iz Hrvatske u Libanon, koja je u skladu s odredbama Protokola 4 uz Sporazum i koja je na dan pristupanja Hrvatske u provozu ili privremeno pohranjena u carinskom skladištu ili slobodnoj zoni u Libanonu ili Hrvatskoj.

               U takvim se slučajevima može dodijeliti povlašteni tretman uz uvjet da se carinskim tijelima zemlje uvoznice u roku od četiri mjeseca od dana pristupanja Hrvatske dostave dokazi o podrijetlu koje su naknadno izdala carinska tijela države izvoznice.

               POGLAVLJE III.

               Završne i opće odredbe

               Članak 4.

               Libanonska Republika obvezuje se da u vezi s ovim proširenjem Unije neće imati nikakve tražbine, zahtjeve ili upućivanja niti će mijenjati ili povlačiti bilo koju koncesiju iz članka XXIV. stavka 6. i članka XXVIII. GATT-a iz 1994.

               Članak 5.

               Unija svojim državama članicama i Libanonskoj Republici pravovremeno nakon parafiranja ovog Protokola dostavlja verziju Sporazuma na hrvatskom jeziku. Od dana stupanja na snagu ovog Protokola jezična verzija iz prve rečenice ovog članka postaje vjerodostojna pod istim uvjetima kao i jezične verzije Sporazuma na arapskom, bugarskom, češkom, danskom, engleskom, estonskom, finskom, francuskom, grčkom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku.

               Članak 6.

               Ovaj je Protokol sastavni dio Sporazuma.

               Članak 7.

               Ovaj Protokol odobravaju Europska unija, Vijeće Europske unije u ime država članica i Libanon, u skladu sa svojim postupcima. Ugovorne stranke međusobno se obavješćuju o završetku postupaka potrebnih u tu svrhu. Isprave o odobrenju polažu se kod Glavnog tajništva Vijeća Europske unije.

               Ovaj Protokol stupa na snagu prvog dana u mjesecu koji slijedi nakon datuma kad se sve stranke međusobno obavijeste o završetku postupaka koji su potrebni u tu svrhu.

               Do datuma stupanja na snagu, Protokol se privremeno primjenjuje s učinkom od 1. srpnja 2013.

               Članak 8.

               Ovaj Protokol sastavljen je u po dva primjerka na arapskom, bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               U POTVRDU TOGA, u nastavku potpisani opunomoćenici, propisno ovlašteni u tu svrhu, potpisali su ovaj Protokol.

               Sastavljeno u … … … …

               Za Europsku uniju i njezine države članice

               Za Libanonsku Republiku

                     (1)

                        Ako izjavu na računu daje ovlašteni izvoznik u smislu članka 22. Protokola, ovdje treba upisati broj ovlaštenja tog izvoznika. Ako izjavu na računu ne daje ovlašteni izvoznik, riječi u zagradama ispuštaju se ili se prostor ostavlja praznim.

                     (2)

                        Mora se navesti podrijetlo proizvoda. Ako se izjava na računu u cijelosti ili djelomično odnosi na proizvode podrijetlom iz Ceute i Melille u smislu članka 38. Protokola, izvoznik ih mora jasno naznačiti u ispravi u kojoj se izdaje izjava stavljanjem oznake „CM”.

                     (3)

                        Ti se navodi mogu ispustiti ako su podaci navedeni u samoj ispravi.

                     (4)

                        Vidjeti članak 22. stavak 5. Protokola. U slučajevima kada se ne zahtijeva potpis izvoznika, izuzeće se odnosi i na navođenje imena potpisnika.


               EUROPSKA KOMISIJA
            Bruxelles, 14.10.2015.
            COM(2015) 514 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji instrumenta fleksibilnosti radi hitnih proračunskih mjera Europskog migracijskog programa

               OBRAZLOŽENJE

               Uredbom Vijeća (EU, EURATOM) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020.
                  1
                omogućuje se mobilizacija instrumenta fleksibilnosti radi financiranja jasno utvrđenih rashoda koji se nisu mogli financirati unutar gornjih granica raspoloživih za jedan ili više naslova višegodišnjeg financijskog okvira.

               U skladu s člankom 11. Uredbe Vijeća br. 1311/2013 i točkom 12. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju
                  2
               , nakon što su se ispitale sve mogućnosti za preraspodjelu odobrenih sredstava te se iskoristila nedodijeljena razlika iz naslova za rashode Sigurnost i građanstvo (naslov 3.), Komisija predlaže mobilizaciju instrumenta fleksibilnosti za koji je gornja granica dostupnog godišnjeg iznosa 471 milijun EUR (cijene iz 2011.).

               Ta mobilizacija odnosi se na iznos od 1 504,0 milijuna EUR iznad gornje granice naslova 3. višegodišnjeg financijskog okvira, a namijenjena je financiranju potpore mjerama za upravljanje izbjegličkom krizom. U taj je iznos uključeno 123 966 698 EUR za koje je Komisija predložila mobilizaciju instrumenta fleksibilnosti u istu svrhu kao i u početnom nacrtu proračuna za 2016.
                  3
               , a taj se prijedlog sad poništava i zamjenjuje ovim prijedlogom.

               U skladu s člankom 11. stavkom 2. Uredbe Vijeća br. 1311/2013 u iznos predložen za mobilizaciju u proračunskoj godini 2016. uključeni su neiskorišteni iznosi iz instrumenta fleksibilnosti iz prethodnih godina (2014. i 2015.).

               Odobrena sredstva za plaćanje koja odgovaraju predloženoj mobilizaciji instrumenta fleksibilnosti izračunana su na temelju pravila koja se primjenjuju na pretfinanciranje, poravnanje plaćanja za pretfinanciranje i završnih plaćanja za razne vrste mjera koje treba financirati, a navedena su u tablici u nastavku:

               (u milijunima EUR, u sadašnjim cijenama)

                        Godina

                        Odobrena sredstva za plaćanje koja se odnose na mobilizaciju instrumenta fleksibilnosti za mjere za upravljanje izbjegličkom krizom 2016.

                        2016.

                        710,0

                        2017.

                        652,9

                        2018.

                        82,7

                        2019.

                        58,5

                        Ukupno

                        1 504,0

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji instrumenta fleksibilnosti radi hitnih proračunskih mjera Europskog migracijskog programa

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju
                  4
               , a posebno njegovu točku 12. stavak 3.,

               uzimajući u obzir prijedlog Europske komisije,

               budući da:

               (1)Člankom 11. Uredbe Vijeća (EU, EURATOM) br. 1311/2013
                  5
                uspostavljen je instrument fleksibilnosti do iznosa od 471 milijun EUR godišnje (u cijenama iz 2011.).

               (2)Zbog hitnosti upravljanja izbjegličkom krizom potrebno je mobilizirati važna dodatna odobrena sredstva za financiranje politike migracija i unutarnjih poslova.

               (3)Nakon što su se ispitale sve mogućnosti za preraspodjelu odobrenih sredstava u okviru gornje granice rashoda naslova 3. Sigurnost i građanstvo, primjereno je mobilizirati 1 504,0 milijuna EUR iz instrumenta fleksibilnosti radi financiranja mjera u području migracija. Upotrijebit će se neiskorišteni godišnji iznosi iz instrumenata fleksibilnosti iz prethodnih godina (2014. i 2015.).

               (4)Odobrena sredstva za plaćanje koja odgovaraju predviđenoj mobilizaciji instrumenta fleksibilnosti trebala bi se raspodijeliti u nekoliko proračunskih godina (710,0 milijuna EUR 2016., 652,9 milijuna EUR 2017., 82,7 milijuna EUR 2018. i 58,5 milijuna EUR 2019.),

               DONIJELI SU OVU ODLUKU:

               Članak 1.

               (1)U općem proračunu Europske unije za financijsku godinu 2016. instrument fleksibilnosti upotrebljava se kako bi se odobrena sredstva za preuzimanje obveza povećala za 1 504,0 milijuna EUR iznad gornje granice rashoda iz naslova 3. Sigurnost i građanstvo.

               Taj se iznos mora upotrijebiti za financiranje mjera za upravljanje izbjegličkom krizom.

               (2)Odobrena sredstva za plaćanje koja odgovaraju mobiliziranim sredstvima iz instrumenta fleksibilnosti iznose:

               (a)710,0 milijuna EUR 2016.,

               (b)652,9 milijuna EUR 2017.,

               (c)82,7 milijuna EUR 2018.,

               (d)58,5 milijuna EUR 2019.

               Članak 2.

               Ova se Odluka objavljuje u Službenom listu Europske unije.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)
                  SL L 347, 20.12.2013., str. 884.

                     (2)
                  SL C 373, 20.12.2013., str. 1.

                     (3)
                  COM(2015) 238, 27.5.2015.

                     (4)
                  SL C 373, 20.12.2013., str. 1.

                     (5)
                  Uredba Vijeća (EU, EURATOM) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).